A4-0159/99

Ψήφισμα σχετικά με την Περιοδική Έκθεση της Επιτροπής για την πρόοδο της Κύπρου προς την προσχώρηση (COM(98)0710 - C4-0108/99)

Το Ευρωπαϊκό Κοινοβούλιο,

- έχοντας υπόψη την αίτηση προσχώρησης της Κύπρου στην Ευρωπαϊκή Ένωση που υπεβλήθη στις 4 Ιουλίου 1990,

- έχοντας υπόψη τη γνώμη της Ευρωπαϊκής Επιτροπής της 30ής Ιουνίου 1993 για την αίτηση προσχώρησης της Κύπρου (COM(93)0313 - C4-0583/97),

- έχοντας υπόψη την Περιοδική Έκθεση της Επιτροπής για την πρόοδο της Κύπρου προς την προσχώρηση της 17ης Δεκεμβρίου 1998 (COM(98)0710 - C4-0108/99),

- έχοντας υπόψη το έγγραφο συνολικής αξιολόγησης της Επιτροπής με θέμα «Περιοδικές εκθέσεις της Επιτροπής για την πρόοδο κάθε μίας από τις υποψήφιες χώρες στο πλαίσιο της διαδικασίας προσχώρησης» της 17ης Δεκεμβρίου 1998 (COM(98)0712 - C4-0107/99),

- έχοντας υπόψη τα προηγούμενα ψηφίσματά του, ιδιαίτερα δε το ψήφισμα για την αίτηση προσχώρησης της Κύπρου στην Ευρωπαϊκή Ένωση της 12ης Ιουλίου 1995 ((ΕΕ C 249 της 25.9.1995, σελ. 74.)) και το ψήφισμά του σχετικά με την «Ατζέντα 2000 - για μια ισχυρότερη και διευρυμένη Ένωση» της 4ης Δεκεμβρίου 1997 ((ΕΕ C 388 της 22.12.1997, σελ. 17.)),

- έχοντας υπόψη την απόφαση του Ευρωπαϊκού Συμβουλίου της 12ης-13ης Δεκεμβρίου 1997 για την έναρξη ενταξιακών διαπραγματεύσεων με την Κυβέρνηση της Κύπρου στις 30 Μαρτίου 1998 και ουσιαστικών ενταξιακών διαπραγματεύσεων στις 10 Νοεμβρίου 1998,

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής και τις γνωμοδοτήσεις των Επιτροπών Γεωργίας και Ανάπτυξης της Υπαίθρου, Εξωτερικών Οικονομικών Σχέσεων και Πολιτισμού, Νεότητας, Παιδείας και Μέσων Ενημέρωσης (A4-0159/99),

Α. εκτιμώντας ότι η πολιτική της Ένωσης βασίστηκε πάντοτε στην αναγνώριση μιας και μόνης κυβέρνησης της Κύπρου, σύμφωνα με τα ψηφίσματα των Ηνωμένων Εθνών, και στην επιθυμία οι σχέσεις με την Ευρωπαϊκή Ένωση να αποβούν προς όφελος ολόκληρου του κυπριακού πληθυσμού,

Β. εκτιμώντας ότι η σημειωθείσα πρόοδος στις σημερινές διαπραγματεύσεις επιβεβαιώνει ότι η Κύπρος είναι οικονομικώς έτοιμη για να ενταχθεί στην ΕΕ και δεν θα αντιμετωπίσει ουσιώδη προβλήματα για την έγκαιρη ενσωμάτωση του κοινοτικού κεκτημένου,

Γ. λαμβάνοντας υπόψη ότι «η Περιοδική Έκθεση της Επιτροπής για την πρόοδο της Κύπρου προς την προσχώρηση» μπόρεσε να έχει ως σημείο εστίασης μόνο το νότιο τμήμα της νήσου, δοθέντος ότι δεν υπάρχουν αξιόπιστα στοιχεία για το βόρειο, λόγω δε και της απροθυμίας της ηγεσίας του βορείου τμήματος να συνεργασθεί με την Επιτροπή,

Δ. λαμβάνοντας υπόψη τα αναφερόμενα από την Επιτροπή στην «Περιοδική Έκθεση της Επιτροπής για την πρόοδο της Κύπρου προς την προσχώρηση» ότι «η ενσωμάτωση του βορείου τμήματος της Κύπρου, ειδικότερα εάν πραγματοποιηθεί στο πλαίσιο της προσχώρησης της Κύπρου στην ΕΕ, δεν αναμένεται να δημιουργήσει σημαντικές οικονομικές δυσχέρειες λόγω του σχετικά μικρού μεγέθους του και των δυνατοτήτων του, ειδικότερα στον τομέα της γεωργίας και του τουρισμού»,

Ε. λαμβάνοντας υπόψη ότι σύμφωνα με στοιχεία των Ηνωμένων Εθνών ο πληθυσμός του βορείου τμήματος της Κύπρου απαρτίζεται από 89.000 τουρκοκυπρίους, 110.000 τούρκους εποίκους προερχομένους από την Ανατολία και τα τουρκικά στρατεύματα δυνάμεων 35.000 ανδρών, πράγμα που σημαίνει ότι το βόρειο τμήμα της Κύπρου κατοικείται κατά πλειονότητα από Τούρκους της ηπειρωτικής Τουρκίας,

ΣΤ. εκτιμώντας ότι η επίλυση του Κυπριακού προβλήματος θα διευκολυνθεί από την απρόσκοπτη συνέχιση των ενταξιακών διαπραγματεύσεων[semigr ] τονίζοντας όμως εμφατικώς ότι οι ενταξιακές διαπραγματεύσεις θα πρέπει να παραμείνουν κεχωρισμένες από τις προσπάθειες για την εξεύρεση λύσης του Κυπριακού ζητήματος,

Ζ. λαμβάνοντας υπόψη ότι το Ευρωπαϊκό Δικαστήριο Ανθρωπίνων Δικαιωμάτων με απόφασή του της 28ης Ιουλίου 1998 κατεδίκασε την Τουρκία να καταβάλει αποζημίωση σε ελληνοκύπρια πρόσφυγα επειδή δεν της επετράπη η πρόσβαση σε ιδιοκτησία της στο βόρειο τμήμα της νήσου[semigr ]

Η. λαμβάνοντας υπόψη ότι οι διαπραγματεύσεις για την επίλυση του Κυπριακού έχουν περιέλθει σε ουσιαστικό αξιέξοδο, λόγω της απροθυμίας του κ. Denktash να συμμετάσχει εκ νέου σε διαπραγματεύσεις εάν δεν γίνουν δεκτοί ορισμένοι όροι[semigr ]

Θ. εκτιμώντας ότι η πρόταση του ηγέτη της τουρκοκυπριακής κοινότητας κ. Denktash «για μια μόνιμη διευθέτηση στην Κύπρο» δεν είναι παρά μία προσπάθεια επιβολής ενός συνομοσπονδιακού μοντέλου με δύο ανεξάρτητες εξουσίες, σε αντίθεση προς τα ψηφίσματα των Ηνωμένων Εθνών[semigr ]

Ι. επικροτώντας τα ψηφίσματα του Συμβουλίου Ασφαλείας των Ηνωμένων Εθνών 1217 και 1218 (1998) της 22ας Δεκεμβρίου 1998, που παρατείνουν την εντολή της UNFICYP έως τις 30 Ιουνίου 1999 και αποσκοπούν, μέσω μιας σταδιακής διαδικασίας, αρχικώς στον περιορισμό και εν συνεχεία στην σημαντική μείωση του επιπέδου όλων των στρατιωτικών δυνάμεων και του πολεμικού οπλισμού στην Κύπρο[semigr ]

ΙΑ. εκφράζοντας την ικανοποίησή του για την απόφαση του Προέδρου Κληρίδη να μην προχωρήσει στην εγκατάσταση των πυραύλων τύπου SAM S 300 στην Κύπρο[semigr ]

ΙΒ. εκτιμώντας ότι οι ενταξιακές διαπραγματεύσεις έχουν προχωρήσει πολύ ομαλώς, δεδομένου ότι τα 7 από τα 29 κεφάλαια των διαπραγματεύσεων έχουν ήδη εξετασθεί διεξοδικώς, με ελάχιστα μόνο προβλήματα, και ότι συντόμως θα αρχίσει η διαπραγμάτευση 8 ακόμη κεφαλαίων[semigr ]

ΙΓ. λαμβάνοντας υπόψη ότι η λήξη του τετάρτου χρηματοδοτικού πρωτοκόλλου στο τέλος του 1999 θα στερήσει την Κύπρο από ένα χρηματοδοτικό μέσο στήριξης για τη διευκόλυνση της προσαρμογής στο κοινοτικό κεκτημένο και την προετοιμασία της προσχώρησης στην Ευρωπαϊκή Ένωση[semigr ]

Ενταξιακές διαπραγματεύσεις

1. χαιρετίζει την πρόοδο που σημειώθηκε στις διαπραγματεύσεις για την προσχώρηση της Κύπρου στην Ευρωπαϊκή Ένωση[semigr ]

2. χαιρετίζει την ουσιαστική πρόοδο που έχει επιτύχει η Κύπρος όσον αφορά την προσαρμογή προς το κοινοτικό κεκτημένο και την ενθαρρύνει να ενισχύσει τη διοικητική ικανότητά της σε ορισμένους τομείς, όπως η εσωτερική αγορά, οι θαλάσσιες μεταφορές, οι τηλεπικοινωνίες, το περιβάλλον, η δικαιοσύνη και οι εσωτερικές υποθέσεις[semigr ]

3. εκφράζει τη λύπη του για τις υφιστάμενες επί του παρόντος δυσκολίες σε ό,τι αφορά την εφαρμογή του κοινοτικού κεκτημένου σε ολόκληρη την Κύπρο, λόγω της συνεχιζόμενης κατοχής ενός τμήματος της νήσου και την άρνηση της τουρκοκυπριακής ηγεσίας να συμμετάσχει στις διαπραγματεύσεις[semigr ]

4. καλεί την Επιτροπή να προτείνει ένα χρηματοδοτικό μηχανισμό σε αντικατάσταση του χρηματοδοτικού πρωτοκόλλου και ζητεί από το Συμβούλιο να εγκρίνει τον εν λόγω μηχανισμό πριν από τη λήξη του χρηματοδοτικού πρωτοκόλλου στο τέλος του 1999[semigr ] ζητεί από την Επιτροπή να διαθέσει τα εναπομένοντα 17 εκατομμύρια ευρώ του 4ου χρηματοδοτικού πρωτοκόλλου υπέρ της προενταξιακής στρατηγικής[semigr ]

5. εκφράζει τη λύπη του για τις δηλώσεις στις οποίες προέβησαν στις 9 Νοεμβρίου 1998 ορισμένα κράτη μέλη της ΕΕ με τις οποίες τάχθηκαν κατά της ενσωμάτωσης της Κύπρου στην Ευρωπαϊκή Ένωση εάν δεν αρθεί η διχοτόμηση, δοθέντος ότι τούτο αποδυναμώνει την κοινή εξωτερική πολιτική της ΕΕ και τον καταλυτικό ρόλο που μπορεί να διαδραματίσει η ενταξιακή διαδικασία στην επίλυση του κυπριακού προβλήματος[semigr ]

6. χαιρετίζει την κατάργηση της θανατικής ποινής από την κυβέρνηση της Κύπρου και την καλεί να επικυρώσει εγκαίρως το 6° συμπληρωματικό πρωτόκολλο της Ευρωπαϊκής Σύμβασης για τα Δικαιώματα του Ανθρώπου[semigr ]

7. χαιρετίζει τη συμμετοχή σε ορισμένα κοινοτικά προγράμματα και οργανισμούς βάσει της ίδιας προσέγγισης που έχει υιοθετηθεί στην περίπτωση των άλλων υποψηφίων χωρών[semigr ]

Το κυπριακό ζήτημα

8. χαιρετίζει την απόφαση του Προέδρου της Κύπρου να μην προχωρήσει στην εγκατάστση των πυραύλων SAM S 300 και καλεί τόσο την τουρκική κυβέρνηση όσο και την τουρκοκυπριακή κοινότητα να ανταποκριθούν σε αυτήν τη χειρονομία με αντίστοιχα μέτρα οικοδόμησης εμπιστοσύνης, όπως η αποχώρηση των ξένων στρατευμάτων που είναι σταθμευμένα στο έδαφος της νήσου[semigr ]

9. καλεί την Τουρκία να αποσύρει τα στρατεύματά της από το βόρειο τμήμα της νήσου και να εφαρμόσει τα σχετικά ψηφίσματα των Ηνωμένων Εθνών[semigr ]

10. χαιρετίζει την ομόφωνη αντίδραση εκ μέρους της Ευρωπαϊκής Ένωσης, των Ηνωμένων Εθνών και των ΗΠΑ κατά της προτάσεως του κ. Denktash «για μία μόνιμη διευθέτηση στην Κύπρο» δοθέντος ότι τούτο είναι αντίθετο προς τα πολυάριθμα ψηφίσματα των Ηνωμένων Εθνών ( που έχουν ταχθεί υπέρ μιας δικοινοτικής και διζωνικής ομοσπονδίας με ενιαία κυριαρχία και διεθνή οντότητα), και διότι θα αποτελούσε επιβράβευση της τουρκικής επιθετικότητας και της κατοχής από την Τουρκία ενός τμήματος της Κύπρου[semigr ]

11. επιδοκιμάζει τις καλές υπηρεσίες του Γενικού Γραμματέα των Ηνωμένων Εθνών, αλλά εκφράζει την απογοήτευσή του για την έλλειψη ουσιαστικής προόδου για τη εξεύρεση λύσης και υπογραμμίζει τη σπουδαιότητα μιας από κοινού προσέγγισης εκ μέρους των Ηνωμένων Εθνών, της Ευρωπαϊκής Ένωσης και των ΗΠΑ[semigr ] καλεί επομένως την Επιτροπή και το Συμβούλιο να εντείνουν τις προσπάθειές τους για την επίτευξη μιας μόνιμης λύσης στο κυπριακό πρόβλημα[semigr ]

12. καλεί την κυπριακή κυβέρνηση να τηρήσει την υπόσχεσή της για συμμετοχή και αντιπροσώπων της τουρκοκυπριακής κοινότητας στην αντιπροσωπεία της Κύπρου στις ενταξιακές διαπραγματεύσεις και ζητεί από την Επιτροπή και το Συμβούλιο να έχουν συνεχώς κατά νου αυτή τη δυνατότητα ως μία κατά προτίμηση επιλογή[semigr ]

13. καλεί την τουρκοκυπριακή πλευρά να προσέλθει σε απευθείας ουσιαστικό διάλογο για τη λύση του κυπριακού ζητήματος, υπό την αιγίδα του Γενικού Γραμματέα των Ηνωμένων Εθνών και στη βάση των ψηφισμάτων του ΟΗΕ[semigr ]

14. καλεί όλα τα κράτη μέλη να αποφύγουν τις δηλώσεις σχετικά με την τελική φάση των διαπραγματεύσεων, δοθέντος ότι τόσο οι ενταξιακές διαπραγματεύσεις όσο και οι διαπραγματεύσεις για την εξεύρεση λύσης του κυπριακού προβλήματος αποτελούν χωριστές διαδικασίες[semigr ]

15. καλεί την Επιτροπή και το Συμβούλιο να ασκήσουν πίεση προς την Τουρκία, επισημαίνοντάς της ότι η ποιότητα των σχέσεων μεταξύ της ΕΕ και της Τουρκίας είναι θέμα που επίσης εξαρτάται από την τουρκική στάση στο θέμα της επίλυσης του κυπριακού προβλήματος[semigr ]

16. καλεί την ελληνική κυβέρνηση να συμβάλει στη βελτίωση των εν λόγω σχέσεων με την άρση των αντιρρήσεών της στο θέμα της χρηματοδοτικής βοήθειας της ΕΕ προς την Τουρκία στο πλαίσιο της Τελωνειακής Ένωσης ΕΕ-Τουρκίας[semigr ]

17. επαναλαμβάνει ότι η διεύρυνση θα πρέπει να συνοδεύεται από θεσμικές αλλαγές, όπως έχει ήδη επισημανθεί από το Κοινοβούλιο, την Επιτροπή και από όλο και περισσότερα κράτη μέλη[semigr ]

18. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, το Γενικό Γραμματέα των Ηνωμένων Εθνών και τις κυβερνήσεις της Κυπριακής Δημοκρατίας, της Τουρκίας και των ΗΠΑ, καθώς και στον ηγέτη της τουρκοκυπριακής κοινότητας.